Covid-19: Vragskeephouers omskep in lykshuise(Argieffoto) Avbob-begrafnisdiens glo dat die begrafnisbedryf oor voldoende kapasiteit beskik om ’n skerp toename in Covid-19-verwante sterftes te kan hanteer. Dié betrokke begrafnisdiens het wel nou vragskeephouers in lykshuise omskep, sou bykomende kapasiteit later nodig wees. Pieter van der Westhuizen, hoofbestuurder vir begrafnisdienste by Avbob, sê in ŉ verklaring byna 25% van die sterftes wat Avbob teen einde Junie hanteer het, was weens die nuwe koronavirus. Hy verduidelik egter dat Suid-Afrika nou jaarliks baie minder sterftes beleef as in die middel 2000’s toe die MIV-epidemie destyds sy piek bereik het. Luidens die verklaring dui die jongste beskikbare sensusdata daarop dat ongeveer 443 000 sterftes in 2016 in Suid-Afrika aangeteken is, wat ongeveer 9 200 per week beloop. Dít vergeleke met ongeveer 620 000 sterftes (ongeveer 12 500 per week) in 2006 toe die vorige sensus gedoen is. “Op grond van die jongste beskikbare sensussyfers het Suid-Afrika verlede jaar ongeveer 3 300 minder sterftes elke week aangeteken as 15 jaar gelede. Sterftes weens Covid-19 is ook nog ver van die sterftesyfer 15 jaar gelede. Die land het trouens nou eers ’n totale getal van 4 000 sterftes bereik sedert die Covid-19-pandemie die land getref het,” verduidelik Van der Westhuizen. Die regering voorspel egter dat Covid-19-sterftes teen die einde van die jaar tussen 40 000 en 48 000 kan wees. Van der Westhuizen gee toe dat die begrafnisbedryf uitdagings gaan beleef wanneer talle sterftes in ŉ kort tydperk aangemeld word. Hy verseker egter dat meer rolspelers in die begrafnisbedryf sedert 2006 die mark betree het en die bedryf dus in staat sal wees om ŉ toeloop in sterftes te hanteer. Vragskeephouers as lykshuise Van der Westhuizen verduidelik dat Avbob wel vragskeephouers in lykshuise by sy fabriek in Bloemfontein in die Vrystaat begin omskep het, sou dit later nodig wees vir bykomende kapasiteit. Die begrafnisdiens het reeds sewe skeepshouers omskep wat strategies in die Wes-Kaap en die Oos-Kaap geplaas is. Nog vier houers word nou omskep, waarvan drie in Gauteng geplaas sal word om bykomende kapasiteit te bied. Só ŉ houer neem 10 dae om in ŉ lykshuis omskep te word en kan 30 liggame stoor, verduidelik Van der Westhuizen.